b"\n_START_ARTICLE_\nEsgl\xc3\xa9sia del Sant\xc3\xadssim Sacrament (Alm\xc3\xa0ssera)\n_START_SECTION_\nEstructura\n_START_PARAGRAPH_\nLa fa\xc3\xa7ana, de maons sobre base de ma\xc3\xa7oneria, destaca per la severitat acad\xc3\xa8mica i geom\xc3\xa8trica. Est\xc3\xa0 emmarcada per dos torres de tres cossos, el primer amb tres finestres, el segon amb dos i el tercer amb un forat de mig punt amb campanes, i coronades per una balaustrada. La torre esquerra porta el rellotge en el segon cos. Ambdues queden unides per un front\xc3\xb3 corb amb dos gerres a cada costat, que al mateix temps envolta un segon front\xc3\xb3 triangular amb \xc3\xb2cul en el timp\xc3\xa0, al que arriben dos parells de pilastres amb capitells corintis que flanquegen la porta d'arc de llinda, coronada per un gran relleu de pedra, de tema eucar\xc3\xadstic._NEWLINE_Es tracta d'un edifici de tres naus i creuer. La central \xc3\xa9s de can\xc3\xb3 rebaixada i t\xc3\xa9 quatre trams. Les laterals tenen voltes va\xc3\xafdes. Els pilars estan ornats amb pilastres acanalades, adossades i amb capitell compost. El cor se situa als peus, sobre l'entrada principal. El presbiteri \xc3\xa9s ample, amb altar exempt, i a sobre se situa un templet circular amb quatre columnes per a exposar la Cust\xc3\xb2dia, ornat amb \xc3\xa0ngels, al\xc2\xb7legoria de l'Eucaristia i el Crist Salvador, obra d'Antoni Cortina Farin\xc3\xb3s, qui tamb\xc3\xa9 es deuen diversos frescos i les pintures dels lunets. La decoraci\xc3\xb3 no seguix cap estil definit, per\xc3\xb2 seguix les pautes de la iconografia eucar\xc3\xadstica tradicional. Al bra\xc3\xa7 esquerre del creuer s'obri la Capella de la Comuni\xc3\xb3, i al dret la Sacristia. Es conserva l'arqueta de plom on, segons la tradici\xc3\xb3, es custodiaven les formes que donaren origen al miracle dels peixets.\n_START_SECTION_\nHist\xc3\xb2ria\n_START_PARAGRAPH_\nL'esgl\xc3\xa9sia del Sant\xc3\xadssim Sacrament est\xc3\xa0 constru\xc3\xafda sobre el solar d'un antic temple, al\xc3\xa7at el 1347 i que fou annex de la parr\xc3\xb2quia d'Alboraia fins al 1352, separant-se d'esta arran del miracle dels peixets. L'antic temple s'enderroc\xc3\xa0 el 1699, comen\xc3\xa7ant-se a construir l'esgl\xc3\xa9sia actual el 1792 segons els pl\xc3\xa0nols de Vicent Marzo. Les obres, aix\xc3\xb2 no obstant, s'allargaren fins al 1875 quant al temple en si, mentres que el tercer cos de la torre esquerra no es va completar fins a les darreries de la d\xc3\xa8cada de 1980. L'ornamentaci\xc3\xb3 interna va ser restaurada la d\xc3\xa8cada de 1940 per a reparar els desperfectes produ\xc3\xafts durant la guerra civil espanyola."